***The Terrible Old Man*** (v preklade *Desivý starec*, česky vyšlo ako *Hrůzný stařec*) je krátka poviedka amerického spisovateľa sci-fi a hororu Howarda P. Lovecrafta. Napísal ju 28. januára 1920 a prvýkrát bola publikovaná v júli 1921 v amatérskej publikácii *Tryout*. Je prvou poviedkou, v ktorej Lovecraft použil svoje fiktívne Nové Anglicko a predstavil reálne neexistujúce mesto Kingsport.

Reakcie
-------

Lovecraftov žiak Peter Cannon pohŕdavo opísal poviedku ako "len o málo viac ako pamflet proti prenikaniu ľudí, ktorých Lovecraft považoval za 'cudzincov,' čo boli imigranti z anglicky nehovoriacich krajín, ktorí prišli v 19. storočí ako lacná pracovná sila určená pre továrne rýchlo sa industrializujúcej Ameriky."

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Hrdinom poviedky je starý muž, ktorého obyvatelia Kingsportu volajú Desivec. Rozprávajú o ňom rôzne hrôzostrašné historky a považujú ho napriek schátranosti jeho príbytku za veľmi bohatého (platil vždy starými zlatými alebo striebornými mincami). V minulosti bol údajne kapitánom lode plaviacej sa po Indickom oceáne. Na záhrade mu stoja podivne otesané a pestro pomaľované balvany a v jednej z miestností, ako si niektorí šepkali, má zbierku záhadných fliaš s olovnicami, s ktorými sa často rozpráva, akoby to boli živí ľudia. Miestni sa mu preto širokým oblúkom vyhýbali.

Tohto starčeka sa rozhodne okradnúť trojica prišelcov Angelo Ricci, Joe Czanek a Manuel Silva. Boli to lupiči, pripravení z neho vymlátiť, kde má ukryté poklady. Ich nočná návšteva Desivcovho príbytku však nedopadla podľa ich predstáv... 

V Kingsporte sa ešte dlho hovorilo o troch zohavených mŕtvolách, ktoré vyplavilo na pobrežie. A do Desivcovej zbierky pribudla trojica nových fliaš...

 Opis zápletky alebo rozuzlenia príbehu sa tu končí.

Postavy
-------

### Desivý starec

Desivý starec sa objavuje aj v poviedke "The Strange High House in the Mist" v podstatne dobrotivejšej úlohe.

Má množstvo podobností s postavami, ktoré Lovecraft vytvoril neskôr, najmä s Josephom Curwenom, zlosynom v poviedke *The Case of Charles Dexter Ward*: Obaja boli veľmi starí, tak, že si už nikto nepamätal ich mladosť; boli vybavení vágne definovanými nadprirodzenými schopnosťami, ktoré sa točili okolo „uskladňovania" mŕtvych v zvláštnych objektoch a možnosti ich vyvolania v prípade potreby; a mali prístup k prastarému obeživu zo vzácnych kovov (ako Whateleyovci v poviedke *The Dunwich Horror*).

Referencie
----------

* LOVECRAFT, Howard P.; JOSHI, S. T. (ed.). *The Dunwich Horror and Others (9. vyd.)*. Sauk City, WI : Arkham House, 1984. ISBN 0-87054-037-8. Kapitola The Terrible Old Man.

1. ↑  S. T. Joshi, Peter Cannon: *More Annotated Lovecraft*, str. 2.

Iné projekty
------------

CommonsWikizdroje
* Spolupracuj na Commons Commons ponúka multimediálne súbory na tému **The Terrible Old Man**
* Spolupracuj na Wikizdrojoch Wikizdroje ponúkajú pôvodné diela od alebo o **The Terrible Old Man**

Zdroje
------

* *Tento článok je čiastočný alebo úplný preklad článku The Terrible Old Man na anglickej Wikipédii.*
* LOVECRAFT, Howard Phillips. *Hrobka*. Praha : nakladatelství Plus, 2010, 1. české vydanie. ISBN 978-80-259-0051-2. Kapitola Hrůzný stařec, s. 112-116. (česky)